Խորհրդային Միութեան տարանջատումով ընդհանուր համոզում տիրեց, որ մարդկութիւնը ձերբազատուած է այդ սպառնալիքէն։ Համաշխարհային երկու կռիւներու պատճառած աւերը ծանրօրէն ապրած Եւրոպայի տարածքին կործանիչ զէնքերու սահմաններէ հեռացման, հետզհետէ փճացման պատկերներ դիտեցինք հեռուստաէգրանէն։ Սակայն այդ նոյն տարիներուն իսկ աշխարհի նոր դրուածքը մեկնաբանող քաղաքական միտքեր կը կանխատեսէին «միքրօ ազգայնականութեան» հոսանքի մը հաւանական հետեւանքները։ Ափսոս որ իրաւացի էր իրենց կանխատեսումը։ Խորհրդային Միութիւնը կամ Եուկոսլաւիան բաղկացնող ազգերը տարանջատուելէ անմիջապէս ետք իրարու դէմ անխնայ պատերազմի մը կրակին մէջ յայտնուեցան։ Այդ պատերազմներու գլխաւոր դերակատարները բանակայիններէ աւելի հասարակ քաղաքացիներ ըլլալով ներկայացան։